Neuvoston 19 päivänä kesäkuuta 2000 Euroopan yhteisön perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 1/2001 Euroopan parlamentin ja neuvoston yhtiöoikeudellisen direktiivin antamiseksi julkisista ostotarjouksista



Virallinen lehti nro C 023 , 24/01/2001 s. 0001 - 0014



Neuvoston 19 päivänä kesäkuuta 2000 vahvistama yhteinen kanta (EY) N:o 1/2001 Euroopan parlamentin ja neuvoston yhtiöoikeudellisen direktiivin 2000/.../EY antamiseksi julkisista ostotarjouksista (2001/C 23/01) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 44 artiklan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), noudattavat perustamissopimuksen 251 artiklassa määrättyä menettelyä(3), sekä katsovat seuraavaa: (1) On tarpeen sovittaa yhteen tiettyjä takeita, joita jäsenvaltiot vaativat perustamissopimuksen 48 artiklan toisessa kohdassa tarkoitetuilta yhtiöiltä osakkaiden ja ulkopuolisten suojaamiseksi, jotta nämä takeet vastaisivat toisiaan kaikkialla yhteisössä. (2) On tarpeen suojata jonkin jäsenvaltion lainsäädännön piiriin kuuluvien yhtiöiden arvopapereiden haltijoiden etuja silloin, kun yhtiöistä on tehty ostotarjous tai määräysvalta niissä on siirtymässä ja niiden arvopaperit on hyväksytty kaupankäynnin kohteiksi tämän direktiivin soveltamisalaan kuuluvilla säännellyillä markkinoilla. (3) Vain yhteisön tason toimilla voidaan varmistaa arvopapereiden haltijoiden riittävä suoja kaikkialla yhteisössä ja saada aikaan ostotarjousmenettelyä koskevat vähimmäisohjeet. Itsenäisesti toimivat jäsenvaltiot eivät pysty antamaan samantasoista suojaa varsinkaan rajat ylittävien yritysostojen tai määräysvallan hankkimisten osalta. (4) Direktiivin antaminen on asianmukainen menettelytapa sellaisten puitteiden luomiseksi, jotka käsittävät tiettyjä yhteisiä periaatteita ja rajoitetun määrän yleisiä vaatimuksia, jotka jäsenvaltioiden on pantava täytäntöön antamalla yksityiskohtaisempia sääntöjä kansallisen järjestelmänsä ja kulttuurinsa mukaisesti. (5) Jäsenvaltioiden olisi toteutettava tarvittavat toimenpiteet niiden arvopapereiden haltijoiden, joilla on vähemmistöomistus, suojaamiseksi yhtiötään koskevan määräysvallan hankkimisen jälkeen. Tämä suoja olisi varmistettava velvoittamalla määräysvallan yhtiössä hankkinut henkilö tekemään kaikille arvopapereiden haltijoille tarjous koko heidän omistuksensa osalta. Siirtymäkauden aikana olisi sallittava, että tämä suoja varmistetaan muilla asianmukaisilla ja vähintään vastaavilla keinoilla edellyttäen, että nämä keinot koskevat erityisesti määräysvallan siirtämistä ja että niihin sisältyy erityinen taloudellinen korvaus vähemmistöosakkaille. Jäsenvaltiot voivat pakollisen tarjouksen tai muun vastaavan keinon antaman suojan lisäksi säätää muista välineistä, joiden tarkoituksena on arvopapereiden haltijoiden etujen suojaaminen. (6) Kaikille arvopapereiden haltijoille tehtävää tarjousta koskevan velvoitteen ei tulisi koskea tämän direktiivin täytäntöönpanemiseksi annettavan lainsäädännön voimaantulopäivänä jo olemassa olevia määräysvaltaan oikeuttavia omistuksia. (7) Jäsenvaltiot voivat säätää arvopapereiden haltijoiden etujen suojaamiseksi muista välineistä, kuten velvoitteesta tehdä osatarjous, jos tarjouksen tekijä ei hanki määräysvaltaa yhtiössä, tai velvoitteesta tehdä tarjous samanaikaisesti, kun yhtiössä hankitaan määräysvalta. (8) Tarjouksentekovelvoite ei koske sellaisten arvopapereiden hankintaa, joihin ei liity äänioikeutta varsinaisissa yhtiökokouksissa. Jäsenvaltiot voivat kuitenkin ulottaa tämän velvoitteen koskemaan sellaisten arvopapereiden hankintaa, joihin liittyy äänioikeus ainoastaan erityistilanteissa tai joihin ei liity äänioikeutta. (9) Kunkin jäsenvaltion olisi nimettävä yksi tai useampi viranomainen valvomaan tämän direktiivin soveltamisalaan kuuluvia tarjouksia koskevia seikkoja ja varmistamaan, että ostotarjousten osapuolet noudattavat tämän direktiivin mukaisesti annettuja sääntöjä. Eri viranomaisten olisi toimittava yhteistyössä keskenään. (10) Tehokkuussyistä olisi yritysostojen sääntelyn oltava joustavaa, siinä olisi voitava puuttua uusiin tilanteisiin niiden ilmettyä ja siinä olisi siten annettava mahdollisuus tehdä poikkeuksia tai myöntää poikkeuslupia. Valvontaviranomaisten olisi kuitenkin sääntöjä tai säädettyjä poikkeuksia soveltaessaan tai poikkeuslupia myöntäessään noudatettava tiettyjä yleisiä periaatteita. (11) Valvonnasta voivat vastata riippumattomat elimet. (12) Yhteisön oikeuden yleisten periaatteiden mukaisesti ja erityisesti oikeudenmukaisen oikeudenkäynnin turvaamiseksi voi riippumaton tuomioistuin tarvittaessa käsitellä uudelleen valvontaviranomaisen päätökset. Tässä direktiivissä jätetään kuitenkin jäsenvaltioiden asiaksi päättää, onko säädettävä sellaisista oikeuksista, joihin voidaan vedota hallinnollisissa tai tuomioistuinmenettelyissä joko siten, että menettely pannaan vireille valvontaviranomaista vastaan tai tarjouksen osapuolten välisenä. (13) Yhteisön laajuinen selkeys ja avoimuus ovat tarpeen ostotarjouksia koskevien oikeudellisten kysymysten ratkaisemisen osalta ja sen estämiseksi, että johtamis- ja hallintokulttuurien väliset satunnaiset erot aiheuttavat vääristymiä yritysten uudelleenjärjestelyä koskevissa toimintatavoissa yhteisössä. (14) Sisäpiirikauppojen mahdollisuuden vähentämiseksi olisi vaadittava, että tarjouksen tekijät ilmoittavat mahdollisimman varhaisessa vaiheessa päätöksestään esittää tarjous sekä tiedottavat valvontaviranomaiselle tarjouksesta. (15) Arvopapereiden haltijoille olisi ilmoitettava tarjouksen ehdot asianmukaisesti tarjousasiakirjalla. Myös yhtiön työntekijöiden edustajille tai, jollei se ole mahdollista, suoraan työntekijöille olisi annettava tarpeelliset tiedot. (16) On tarpeen säätää ajasta, jonka kuluessa tarjous on hyväksyttävä. (17) Jotta valvontaviranomaiset pystyisivät hoitamaan tehtävänsä tyydyttävästi, niiden olisi voitava milloin tahansa vaatia tarjouksen osapuolilta tarjousta koskevia tietoja, ja niiden olisi oltava yhteistyössä muiden pääomamarkkinoita valvovien viranomaisten kanssa ja toimitettava näille viivyttelemättä tietoja tehokkaalla ja toimivalla tavalla. (18) Tarjouksen vesittävien toimien välttämiseksi on kohdeyhtiön hallituksen valtuuksia ryhtyä luonteeltaan poikkeuksellisiin toimiin tarpeen rajoittaa, estämättä kuitenkaan perusteettomasti kohdeyhtiötä harjoittamasta tavanomaista liiketoimintaansa. (19) Kohdeyhtiön hallitusta olisi vaadittava julkistamaan asiakirja, jossa esitetään perusteluineen sen kanta tarjoukseen, mukaan lukien sen näkemykset tarjouksen täytäntöönpanon vaikutuksista yhtiön kaikkiin etuihin ja erityisesti työllisyyteen. (20) On tarpeen, että jäsenvaltiot antavat säännöt niitä tapauksia varten, joissa tarjous raukeaa, sekä säännöt tarjouksen tekijän oikeudesta tarkistaa tarjoustaan, mahdollisuudesta esittää kilpailevia tarjouksia sen arvopapereista, tarjouksen tuloksen julkistamisesta, tarjouksen peruuttamattomuudesta ja sallituista ehdoista. (21) On tärkeää antaa arvopaperien viralliselle pörssilistalle ottamista koskevien vaatimusten yhteensovittamisesta 5 päivänä maaliskuuta 1979 annetun neuvoston direktiivin 79/279/ETY(4) 20 artiklassa perustetulle yhteyskomitealle tehtäväksi avustaa jäsenvaltioita ja valvontaviranomaisia tämän direktiivin täytäntöönpanemisessa erityisesti rajat ylittävien ostotarjousten ja tarjousasiakirjojen vastavuoroisen tunnustamisen alalla, sekä neuvoa tarvittaessa komissiota tähän direktiiviin tehtävien lisäysten tai muutosten osalta, OVAT ANTANEET TÄMÄN DIREKTIIVIN: 1 artikla Soveltamisala 1. Tässä direktiivissä säädettyjä yhteensovittamistoimenpiteitä sovelletaan jäsenvaltioiden lakeihin, asetuksiin, hallinnollisiin määräyksiin, menettelyohjeisiin tai muihin järjestelyihin, mukaan lukien sellaisten organisaatioiden, joilla on virallinen toimivalta säännellä markkinoita, vahvistamat järjestelyt, jäljempänä 'säännöt', jotka koskevat jonkin jäsenvaltion lainsäädännön piiriin kuuluvan yhtiön arvopapereihin kohdistuvia ostotarjouksia, jos tällaiset arvopaperit on yhdessä tai useammassa jäsenvaltiossa hyväksytty kaupankäynnin kohteiksi sijoituspalveluista arvopaperimarkkinoilla 10 päivänä toukokuuta 1993 annetun neuvoston direktiivin 93/22/ETY(5) 1 artiklan 13 kohdassa tarkoitetuilla säännellyillä markkinoilla, jäljempänä 'säännellyt markkinat'. 2. Tässä direktiivissä säädettyjä toimenpiteitä ei sovelleta sellaisten yhtiöiden liikkeeseenlaskemia arvopapereita koskeviin ostotarjouksiin, joiden tarkoituksena on yleisöltä hankittujen varojen yhteinen sijoittaminen ja jotka toimivat riskin hajauttamisen periaatetta noudattaen ja joiden osuudet on haltijan vaatimuksesta ostettava takaisin tai lunastettava välittömästi tai välillisesti näiden yhtiöiden varoilla. Tällaisten yhtiöiden toiminta sen varmistamiseksi, ettei niiden osuuksien pörssiarvo poikkea merkittävästi niiden nettovarallisuusarvosta, rinnastetaan tällaiseen takaisinostoon tai lunastukseen. 2 artikla Määritelmät Tässä direktiivissä tarkoitetaan a) 'ostotarjouksella' ja 'tarjouksella' yhtiön arvopapereiden haltijoille tehtyä (muuta kuin kohdeyhtiön itsensä tekemää) julkista tarjousta hankkia kaikki tai osa tällaisista arvopapereista. Tarjous voi olla joko pakollinen tai vapaaehtoinen, ja se on tehtävä määräysvallan hankkimisen jälkeen tai sen tarkoituksena on oltava määräysvallan hankkiminen; b) 'kohdeyhtiöllä' yhtiötä, jonka arvopaperit ovat tarjouksen kohteena; c) 'tarjouksen tekijällä' tarjouksen tekevää luonnollista henkilöä taikka julkis- tai yksityisoikeudellista oikeushenkilöä; d) 'yhdessä toimivilla henkilöillä' luonnollisia henkilöitä tai oikeushenkilöitä, jotka ovat yhteistyössä tarjouksen tekijän tai kohdeyhtiön kanssa sellaisen nimenomaisen tai hiljaisen, suullisen tai kirjallisen sopimuksen perusteella, jonka tarkoituksena on joko hankkia määräysvalta kohdeyhtiössä tai vesittää tarjouksen menestyminen. Tiedoista, jotka on julkistettava, kun huomattava osuus pörssiyhtiöstä on hankittu tai luovutettu 12 päivänä joulukuuta 1988 annetun neuvoston direktiivin 88/627/ETY(6) 8 artiklassa tarkoitettuja toisen henkilön määräysvallassa olevia henkilöitä pidetään tällaisten henkilöiden kanssa ja keskenään yhdessä toimivina henkilöinä; e) 'arvopapereilla' siirtokelpoisia arvopapereita, joihin liittyy äänioikeus yhtiössä; f) 'tarjouksen osapuolilla' tarjouksen tekijää, tarjouksen tekijän hallituksen jäseniä, jos tarjouksen tekijä on yhtiö, kohdeyhtiötä, kohdeyhtiön arvopaperien haltijoita sekä kohdeyhtiön hallituksen jäseniä, tai henkilöitä, jotka toimivat yhdessä tällaisten osapuolten kanssa. 3 artikla Yleiset periaatteet 1. Tämän direktiivin täytäntöönpanemiseksi jäsenvaltioiden on varmistettava, että tämän direktiivin mukaisesti annetuissa tai käyttöön otetuissa säännöissä tai muissa järjestelyissä noudatetaan seuraavia periaatteita: a) kaikkia kohdeyhtiön samanlajisten arvopapereiden haltijoita kohdellaan tasapuolisesti; erityisesti silloin, kun henkilö hankkii määräysvallan yhtiössä, on muita arvopapereiden haltijoita suojattava; b) kohdeyhtiön arvopapereiden haltijoilla on riittävästi aikaa ja tietoja voidakseen tehdä asianmukaisiin tietoihin perustuvan päätöksen tarjouksesta; c) kohdeyhtiön hallitus toimii koko yhtiön etua edistävällä tavalla, eikä se saa evätä arvopapereiden haltijoilta mahdollisuutta tehdä päätös tarjouksen arvioinnin perusteella; d) kohdeyhtiön, tarjouksen tekijäyhtiön tai muun tarjouksen vaikutuspiirissä olevan yhtiön arvopapereiden markkinoille ei saa aiheuttaa vääristymiä siten, että arvopaperikurssi nousee tai laskee keinotekoisesti ja markkinoiden tavanomainen toiminta häiriintyy; e) tarjouksen tekijä saa julkistaa tarjouksen vasta varmistuttuaan siitä, että se voi suorittaa täysimääräisesti kaikki mahdollisesti tarjottavat rahavastikkeet, ja toteutettuaan kaikki kohtuudella vaadittavat toimenpiteet varmistaakseen kaikkien muiden tyyppisten vastikkeiden suorittamisen; f) kohdeyhtiön arvopapereita koskevalla tarjouksella ei saa kohtuuttoman pitkään estää yhtiöitä harjoittamasta liiketoimiaan. 2. Edellä 1 kohdassa asetetun tavoitteen saavuttamiseksi a) jäsenvaltioiden on varmistettava sellaisten sääntöjen voimassaolo, jotka täyttävät tässä direktiivissä esitetyt vähimmäisvaatimukset; b) jäsenvaltiot voivat säätää tarjousten sääntelylle lisäehtoja ja ankarampia määräyksiä kuin tässä direktiivissä edellytetään. 4 artikla Valvontaviranomainen 1. Jäsenvaltioiden on nimettävä yksi tai useampi viranomainen, jolla on toimivalta valvoa tarjousta siltä osin kuin siihen sovelletaan annettuja tai tämän direktiivin perusteella käyttöön otettuja sääntöjä. Näin nimettyjen viranomaisten on oltava joko viranomaisia tai kansallisen lainsäädännön tai nimenomaisesti tätä varten kansallisessa lainsäädännössä valtuutettujen viranomaisten tunnustamia yhteisöjä tai yksityisiä elimiä. Jäsenvaltioiden on varmistettava, että valvontaviranomaiset hoitavat tehtävänsä puolueettomasti ja kaikista tarjouksen osapuolista riippumattomina. Jäsenvaltioiden on ilmoitettava komissiolle nimeämisistä ja mahdollisesta tehtävänjaosta. 2. a) Tarjouksen valvonnassa on toimivalta sen jäsenvaltion viranomaisella, jossa kohdeyhtiöllä on sääntömääräinen kotipaikka, jos yhtiön arvopaperit on hyväksytty kaupankäynnin kohteiksi säännellyillä markkinoilla kyseisessä jäsenvaltiossa. Jollei näin ole, sovelletaan b tai c alakohtaa. b) Jos kohdeyhtiön arvopapereita ei ole hyväksytty kaupankäynnin kohteiksi säännellyillä markkinoilla siinä jäsenvaltiossa, jossa yhtiöllä on sääntömääräinen kotipaikka, on tarjouksen valvonnassa toimivalta sen jäsenvaltion viranomaisella, jonka säännellyillä markkinoilla yhtiön arvopaperit on hyväksytty kaupankäynnin kohteiksi. Jos yhtiön arvopaperit on hyväksytty kaupankäynnin kohteiksi säännellyillä markkinoilla useammassa kuin yhdessä jäsenvaltiossa, on tarjouksen valvonnassa toimivalta sen jäsenvaltion viranomaisella, jonka säännellyillä markkinoilla arvopaperit on ensin hyväksytty. c) Jos kohdeyhtiön arvopaperit on ensin hyväksytty kaupankäynnin kohteiksi useammassa kuin yhdessä jäsenvaltiossa samanaikaisesti, kohdeyhtiön on määritettävä tarjouksen valvonnassa toimivaltainen viranomainen ilmoittamalla asiasta kyseisillä säännellyillä markkinoilla ja niiden valvontaviranomaisille ensimmäisenä kaupantekopäivänä. Jos kohdeyhtiön arvopaperit on jo hyväksytty kaupankäynnin kohteiksi säännellyillä markkinoilla useammassa kuin yhdessä jäsenvaltiossa 15 artiklan 1 kohdassa tarkoitettuna päivänä ja ne on hyväksytty samanaikaisesti, näiden jäsenvaltioiden valvontaviranomaisten on neljän viikon kuluessa 15 artiklan 1 kohdassa mainitusta päivästä lukien sovittava siitä, mikä viranomainen on tarjouksen valvonnassa toimivaltainen. Muussa tapauksessa kohdeyhtiön on määritettävä toimivaltainen viranomainen ensimmäisessä virkkeessä mainitun ajanjakson päättymisen jälkeisenä ensimmäisenä kaupantekopäivänä. d) Jäsenvaltioiden on varmistettava sellaisten sääntöjen voimassaolo, joissa edellytetään c alakohdassa tarkoitettujen päätösten julkistamista. e) Edellä b ja c alakohdassa tarkoitetuissa tapauksissa eli tarjouksessa esitetyn vastikkeen ja erityisesti hinnan sekä tarjousmenettelyn ja erityisesti tarjouksen tekijän tarjouspäätöstä koskevien tietojen osalta tarjousasiakirjan sisältöön ja tarjouksen julkistamiseen sovelletaan toimivaltaisen viranomaisen jäsenvaltion sääntöjä. Kohdeyhtiön työntekijöille tiedottamisen ja yhtiöoikeuteen kuuluvien seikkojen, erityisesti määräysvallan tuottavan äänivallan prosenttiosuuden ja tarjouksentekovelvoitteesta myönnettävien poikkeusten sekä niiden edellytysten osalta, joiden vallitessa kohdeyhtiön hallitus voi toteuttaa tarjouksen vesittämiseen mahdollisesti johtavia toimia, sovelletaan sen jäsenvaltion sääntöjä, jossa kohdeyhtiöllä on sääntömääräinen kotipaikka, ja toimivalta on tämän jäsenvaltion viranomaisella. 3. Jäsenvaltioiden on varmistettava, että kaikki, jotka ovat tai ovat olleet valvontaviranomaisten palveluksessa, ovat salassapitovelvollisia. Salassapitovelvollisuuden piiriin kuuluvia tietoja ei saa ilmaista toiselle henkilölle tai viranomaiselle, ellei laissa toisin säädetä. 4. Tässä direktiivissä tarkoitettujen jäsenvaltioiden valvontaviranomaisten ja muiden pääomamarkkinoita valvovien viranomaisten, etenkin direktiivissä 88/627/ETY, sisäpiirikauppoja koskevien säännösten ja määräysten yhteensovittamisesta 13 päivänä marraskuuta 1989 annetussa neuvoston direktiivissä 89/592/ETY(7) ja direktiivissä 93/22/ETY tarkoitettujen viranomaisten on toimittava yhteistyössä ja annettava toisilleen tietoja aina kun se on tarpeen tämän direktiivin mukaisesti annettujen sääntöjen soveltamiseksi ja erityisesti 4 artiklan 2 kohdan b, c ja e alakohdassa tarkoitetuissa tapauksissa. Henkilöt, jotka ovat tai ovat olleet tiedot saaneiden valvontaviranomaisten palveluksessa, ovat velvollisia pitämään näin vaihdetut tiedot salassa. Yhteistyöhön olisi sisällyttävä mahdollisuus toimittaa toimivaltaisten viranomaisten tarjouksien yhteydessä toteuttamien toimenpiteiden täytäntöönpanoa varten tarvittavat oikeudelliset asiakirjat sekä antaa muuta apua, jota asianomaiset valvontaviranomaiset voivat kohtuudella pyytää tutkiakseen annettujen tai tämän direktiivin täytäntöönpanoa varten käyttöön otettujen sääntöjen tosiasiallisia tai väitettyjä rikkomisia. 5. Valvontaviranomaisilla on oltava tehtäviensä suorittamiseen tarpeellinen toimivalta, mukaan lukien velvollisuus varmistaa, että tarjouksen osapuolet noudattavat tämän direktiivin mukaisesti annettuja sääntöjä. Edellyttäen, että 3 artiklan 1 kohdassa tarkoitettuja yleisiä periaatteita noudatetaan, jäsenvaltiot voivat antamissaan tai tämän direktiivin mukaisesti käyttöön ottamissaan säännöissä määrätä, että niiden valvontaviranomaiset voivat tietyntyyppisissä tapauksissa ja asianmukaisissa erityistapauksissa annettavalla perustellulla päätöksellä myöntää poikkeuksia näistä säännöistä. 6. Tällä direktiivillä ei ole vaikutusta jäsenvaltioiden toimivaltaan nimetä ne tuomioistuimet tai muut viranomaiset, joiden tehtävänä on käsitellä riitoja ja antaa päätös tarjousmenettelyssä tapahtuneiden sääntöjenvastaisuuksien osalta, eikä sillä ole vaikutusta jäsenvaltioiden toimivaltaan säätää siitä, onko tarjouksen osapuolilla ja missä olosuhteissa oikeus panna vireille hallinnollinen tai tuomioistuinmenettely. Tällä direktiivillä ei erityisesti ole vaikutusta jäsenvaltioiden tuomioistuimilla mahdollisesti olevaan valtaan jättää asia tutkimatta ja valtaan päättää siitä, vaikuttaako tällainen menettely tarjouksen lopputulokseen. Tällä direktiivillä ei ole vaikutusta jäsenvaltioiden toimivaltaan määrittää, mitkä oikeussäännöt koskevat valvontaviranomaisten vastuuta tai tarjouksen osapuolten välistä oikeuskäsittelyä. 5 artikla Vähemmistöosakkaiden suoja; pakollinen tarjous 1. Niitä tapauksia varten, joissa luonnollinen henkilö tai oikeushenkilö itse tai tällaisen henkilön kanssa yhdessä toimivat henkilöt ovat hankkineet 1 artiklan 1 kohdassa tarkoitetun yhtiön arvopapereita, jotka yhdessä tällaisen henkilön aikaisempien omistusten ja kanssaan yhdessä toimivien henkilöiden omistusten kanssa antavat henkilölle kyseisen yhtiön äänivallasta suoraan tai välillisesti prosenttiosuuden, joka antaa henkilölle määräysvallan yhtiössä, jäsenvaltioiden on varmistettava sellaisten sääntöjen voimassaolo, jotka velvoittavat kyseisen henkilön tekemään tarjouksen, jonka avulla suojataan yhtiön vähemmistöosakkaita. Tarjous on osoitettava kaikille arvopapereiden haltijoille heidän koko omistustensa osalta kohtuullisen hintaisena. Jos tarjouksen tekijän tarjoama vastike ei käsitä rahaksi muunnettavia arvopapereita, jotka on hyväksytty kaupankäynnin kohteiksi säännellyillä markkinoilla, vastikkeen on sisällettävä rahavastike ainakin vaihtoehtona. 2. Tarjouksentekovelvoite ei koske tapauksia, joissa kaikille arvopapereiden haltijoille on tehty vapaaehtoinen tarjous tämän direktiivin mukaisesti kaikkien heidän omistustensa osalta ja yhtiössä on saatu määräysvalta. 3. Edellä 1 kohdasta poiketen jäsenvaltiot, jotka tämän direktiivin antamisajankohtana ovat säätäneet muista asianmukaisista ja vähintään vastaavista keinoista yhtiön vähemmistöosakkaiden suojaamiseksi, voivat jatkaa tällaisten keinojen soveltamista vuoden ajan 15 artiklan 1 kohdassa mainitusta ajankohdasta edellyttäen, että nämä keinot a) koskevat erityisesti määräysvallan siirtoa; ja b) sisältävät erityisen taloudellisen korvauksen vähemmistöosakkaille. 4. Edellä 1 ja 3 kohdassa säädetyn suojan lisäksi jäsenvaltiot voivat säätää muista välineistä, joiden tarkoituksena on suojata arvopapereiden haltijoiden etuja, edellyttäen, että nämä välineet eivät haittaa 1 kohdassa tarkoitettua tavanomaista tarjousmenettelyä. 5. Edellä 1 ja 3 kohdassa tarkoitettu määräysvallan tuottava äänivallan prosenttiosuus sekä sen laskemistapa määritellään sen jäsenvaltion sääntöjen mukaisesti, jossa kohdeyhtiöllä on sääntömääräinen kotipaikka. 6 artikla Tietojen antaminen 1. Jäsenvaltioiden on varmistettava sellaisten sääntöjen voimassaolo, joissa edellytetään tarjouksen tekoa koskevan päätöksen julkistamista viipymättä ja tarjouksesta ilmoittamista valvontaviranomaiselle. Jäsenvaltiot voivat vaatia, että valvontaviranomaiselle ilmoitetaan asiasta ennen päätöksen julkistamista. Heti tarjouksen julkistamisen jälkeen kohdeyhtiön hallituksen on ilmoitettava asiasta yhtiön työntekijöiden edustajille tai, jollei tällaisia edustajia ole, työntekijöille. 2. Jäsenvaltioiden on varmistettava sellaisten sääntöjen voimassaolo, joissa edellytetään tarjouksen tekijän laativan ja julkistavan hyvissä ajoin tarjousasiakirjan, joka sisältää tiedot, joiden nojalla kohdeyhtiön arvopapereiden haltijat voivat tehdä asianmukaisiin tietoihin perustuvan päätöksen tarjouksesta. Ennen tarjousasiakirjan julkistamista tarjouksen tekijän on toimitettava se valvontaviranomaiselle. Kun tarjous on julkistettu, kohdeyhtiön hallituksen on ilmoitettava siitä yhtiön työntekijöiden edustajille tai, jollei tällaisia edustajia ole, työntekijöille. Jos valvontaviranomaisen on ennalta hyväksyttävä tarjousasiakirja, se on hyväksytyksi tultuaan ja mahdollisen kääntämisen jälkeen tunnustettava siinä yhdessä tai useammassa muussa jäsenvaltiossa, jonka markkinoilla kohdeyhtiön arvopaperit on hyväksytty kaupankäynnin kohteiksi, ilman että sille olisi saatava näiden yhden tai useamman jäsenvaltion valvontaviranomaisten hyväksyntä ja ilman että nämä voisivat vaatia lisätietojen sisällyttämistä tarjousasiakirjaan. Valvontaviranomaiset voivat kuitenkin vaatia, että tarjousasiakirja sisältää niiden yhden tai useamman jäsenvaltion markkinoita erityisesti koskevia tietoja, joiden markkinoilla kohdeyhtiön arvopaperit on hyväksytty kaupankäynnin kohteiksi, siltä osin kuin on kyse muodollisuuksista, joita on noudatettava tarjouksen hyväksymisen ja tarjouksen päättymisajankohtana maksettavan vastikkeen vastaanottamisen sekä niiden verojärjestelyjen osalta, joita sovelletaan arvopapereiden haltijoille tarjottuun vastikkeeseen. 3. Säännöissä on vaadittava, että tarjousasiakirjassa ilmoitetaan ainakin: a) tarjouksen sisältö; b) tarjouksen tekijän henkilöllisyys ja, jos tarjouksen tekijä on yhtiö, yhtiömuoto, yhtiön nimi ja sen sääntömääräinen kotipaikka; c) arvopaperit tai arvopaperilaji tai -lajit, joita tarjous koskee; d) kustakin arvopaperista tai arvopaperilajista tarjottu vastike ja, pakollisten tarjousten osalta, sen määrittämisessä käytetty arviointiperuste sekä vastikkeen maksamistapaa koskevat yksityiskohdat; e) arvopapereiden enimmäis- ja vähimmäisprosenttiosuudet tai -määrät, jotka tarjouksen tekijä sitoutuu hankkimaan; f) yksityiskohtaiset tiedot tarjouksen tekijän ja yhdessä tarjouksen tekijän kanssa toimivien henkilöiden olemassa olevista omistuksista kohdeyhtiössä; g) kaikki tarjoukselle asetetut ehdot; h) tarjouksen tekijän aikomukset kohdeyhtiön tulevan liiketoiminnan sekä työntekijöiden ja johdon osalta, mukaan luettuna kaikki työllisyysolosuhteiden oleelliset muutokset; i) määräaika, jonka kuluessa tarjous on hyväksyttävä; j) jos tarjouksen tekijän tarjoamaan vastikkeeseen sisältyy mitä tahansa arvopapereita, tiedot näistä arvopapereista; k) tiedot tarjouksen rahoituksesta; l) yhdessä tarjouksen tekijän tai kohdeyhtiön kanssa toimivien henkilöiden henkilöllisyys, yhtiöiden osalta myös yhtiömuoto, nimi ja sääntömääräinen kotipaikka, sekä näiden henkilöiden suhde tarjouksen tekijään ja, jos mahdollista, kohdeyhtiöön. 4. Jäsenvaltioiden on varmistettava sellaisten sääntöjen voimassaolo, joissa edellytetään, että tarjouksen osapuolet toimittavat oman jäsenvaltionsa valvontaviranomaisille niiden pyynnöstä milloin tahansa kaikki niiden hallussa olevat tarjousta koskevat tiedot, jotka ovat valvontaviranomaiselle tarpeen sen tehtävien hoitamisessa. 7 artikla Hyväksymiselle asetettava määräaika 1. Jäsenvaltioiden on säädettävä, että tarjouksen hyväksymiselle asetettavan määräajan, joka tarjouksen tekijän on 6 artiklan 3 kohdan i alakohdan mukaisesti määritettävä tarjousasiakirjassa, on oltava vähintään kaksi viikkoa ja enintään kymmenen viikkoa tarjousasiakirjan julkistamispäivästä. Jäsenvaltiot voivat säätää, että kymmenen viikon määräaikaa voidaan pidentää sillä edellytyksellä, että tarjouksen tekijä ilmoittaa vähintään kaksi viikkoa etukäteen aikomuksestaan päättää tarjouksen voimassaolo. 2. Jäsenvaltiot voivat antaa sääntöjä, joiden mukaisesti 1 kohdassa mainittua määräaikaa voidaan asianmukaisissa erityistapauksissa muuttaa. Jäsenvaltiot voivat valtuuttaa valvontaviranomaisen myöntämään poikkeuksen 1 kohdassa mainitusta määräajasta, jotta kohdeyhtiö voi järjestää yhtiökokouksen tarjouksen harkitsemista varten. 8 artikla Julkistaminen 1. Jäsenvaltioiden on varmistettava sellaisten sääntöjen voimassaolo, joissa edellytetään tarjouksen julkistamista tavalla, jolla taataan markkinoiden avoimuus ja rehellisyys kohdeyhtiön, tarjouksen tekijän tai muiden tarjouksen vaikutuspiirissä olevien yhtiöiden arvopaperien osalta ja jolla erityisesti vältetään väärien tai harhaanjohtavien tietojen julkaiseminen tai levittäminen. 2. Jäsenvaltioiden on varmistettava sellaisten sääntöjen voimassaolo, joissa edellytetään kaikkien vaadittujen tietojen ja asiakirjojen julkistamista tavalla, jolla varmistetaan niiden olevan helposti ja välittömästi arvopapereiden haltijoiden saatavilla ainakin niissä jäsenvaltioissa, joissa kohdeyhtiön arvopaperit on hyväksytty kaupankäynnin kohteiksi säännellyillä markkinoilla, sekä kohdeyhtiön työntekijöiden edustajien tai, jollei tällaisia edustajia ole, työntekijöiden saatavilla. 9 artikla Kohdeyhtiön hallituksen velvoitteet 1. Jäsenvaltioiden on varmistettava sellaisten sääntöjen voimassaolo, joissa edellytetään, että kohdeyhtiön hallituksen on a) viimeistään 6 artiklan 1 kohdan ensimmäisessä virkkeessä tarkoitetun tarjousta koskevan tiedon saatuaan ja siihen saakka, kunnes tarjouksen tulos on julkistettu tai kunnes tarjous raukeaa, tarjouksen hyväksymistä koskevana määräaikana pidätyttävä vaihtoehtoisten tarjousten pyytämistä lukuun ottamatta saattamasta päätökseen mitään tointa, joka voi vesittää tarjouksen, ja erityisesti sellaisesta osakkeiden liikkeeseenlaskusta, joka voi johtaa siihen, että tarjouksen tekijä pysyvästi estyy saamasta määräysvaltaa kohdeyhtiössä, paitsi jos hallituksella on yhtiökokouksen tätä varten ennakolta myöntämä valtuutus; ja b) laadittava ja julkistettava asiakirja, jossa esitetään perusteluineen sen kanta tarjoukseen, mukaan lukien sen näkemykset tarjouksen täytäntöönpanon vaikutuksista yhtiön kaikkiin etuihin, myös työllisyyteen. 2. Jäsenvaltiot voivat sallia, että kohdeyhtiön hallitus korottaa osakepääomaa tarjouksen hyväksymisaikana, edellyttäen, että yhtiökokoukselta on aikaisintaan 18 kuukautta ennen tarjouksen hyväksymisajan alkamista saatu tähän ennakolta valtuutus, tunnustaen täysimääräisesti kaikkien osakkaiden etuoikeuden niiden takeiden yhteensovittamisesta samanveroisiksi, joita jäsenvaltioissa vaaditaan perustamissopimuksen 58 artiklan 2 kohdassa tarkoitetuilta yhtiöiltä niiden jäsenten sekä ulkopuolisten etujen suojaamiseksi osakeyhtiöitä perustettaessa sekä niiden pääomaa säilytettäessä ja muutettaessa 13 päivänä joulukuuta 1976 annetun toisen neuvoston direktiivin 77/91/ETY(8) 29 artiklan 1 kohdassa säädetyllä tavalla. 10 artikla Tarjousten käsittelyä koskevat säännöt Jäsenvaltioiden on lisäksi varmistettava sellaisten sääntöjen voimassaolo, jotka koskevat tarjousmenettelyä ainakin seuraavien seikkojen osalta: a) tarjouksen raukeaminen; b) tarjousten tarkistaminen; c) kilpailevat tarjoukset; d) tarjousten tulosten julkistaminen; e) tarjouksen peruuttamattomuus ja sallitut ehdot. 11 artikla Yhteyskomitea 1. Direktiivin 79/279/ETY 20 artiklassa perustetun yhteyskomitean tehtävänä on myös: a) helpottaa tämän direktiivin yhdenmukaista soveltamista pitämällä säännöllisesti kokouksia, joissa käsitellään erityisesti direktiivin täytäntöönpanon yhteydessä esiin tulleita käytännön ongelmia, sanotun kuitenkaan rajoittamatta perustamissopimuksen 226 ja 227 artiklan soveltamista; ja b) neuvoa tarvittaessa komissiota tähän direktiiviin tehtävien lisäysten tai muutosten osalta. 2. Yhteyskomitean tehtävänä ei ole arvioida valvontaviranomaisten yksittäisissä tapauksissa tekemien päätösten perusteita. 12 artikla Seuraamukset Kunkin jäsenvaltion on säädettävä tämän direktiivin nojalla annettujen säännösten rikkomiseen sovellettavista seuraamuksista. Seuraamusten on oltava riittävät edistämään näiden säännösten noudattamista. 13 artikla 4 artiklan 2 kohdan tarkistaminen Kolmen vuoden kuluttua 15 artiklan 1 kohdassa tarkoitetusta päivästä Euroopan parlamentti ja neuvosto komission ehdotuksesta tarkastelevat ja tarvittaessa tarkistavat 4 artiklan 2 kohtaa ottaen huomioon 4 artiklan 2 kohdan soveltamisesta saadut kokemukset. 14 artikla Direktiivin 88/627/ETY 1 artiklan 1 kohdan muuttaminen Korvataan direktiivin 88/627/ETY 1 artiklan 1 kohta seuraavasti: "1. Jäsenvaltioiden on sovellettava tätä direktiiviä luonnollisiin henkilöihin sekä yksityis- tai julkisoikeudellisiin oikeushenkilöihin, jotka joko suoraan tai toisen välityksellä hankkivat tai luovuttavat 4 artiklan 1 kohdassa säädettyjen tunnusmerkkien mukaisia osuuksia, jos tämän myötä äänivaltasuhteet muuttuvat sellaisessa yhtiössä, joka on jäsenvaltion lainsäädännön alainen ja jonka osakkeet on hyväksytty kaupankäynnin kohteiksi yksillä tai useammilla direktiivin 93/22/ETY 1 artiklan 13 kohdassa tarkoitetuilla säännellyillä markkinoilla." 15 artikla Direktiivin saattaminen osaksi kansallista lainsäädäntöä 1. Jäsenvaltioiden on huolehdittava, että lait, asetukset ja hallinnolliset määräykset tai muut järjestelyt, jotka ovat tarpeen, jotta ne voivat noudattaa tätä direktiiviä, tulevat voimaan ennen ...(9). Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava edellä 1 kohdassa tarkoitetut säännökset tai muut järjestelyt komissiolle. 16 artikla Direktiivin voimaantulo Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. 17 artikla Osoitus Tämä direktiivi on osoitettu kaikille jäsenvaltioille. Tehty ... Euroopan parlamentin puolesta Puhemies Neuvoston puolesta Puheenjohtaja (1) EYVL C 162, 6.6.1996, s. 5 ja EYVL C 378, 13.12.1997, s. 10. (2) EYVL C 295, 7.10.1996, s. 1. (3) Euroopan parlamentin lausunto, annettu 26. kesäkuuta 1997 (EYVL C 222, 21.7.1997, s. 20), neuvoston yhteinen kanta, vahvistettu 19. kesäkuuta 2000 ja Euroopan parlamentin päätös, tehty ... (ei vielä julkaistu virallisessa lehdessä). (4) EYVL L 66, 16.3.1979, s. 21, direktiivi sellaisena kuin se on viimeksi muutettuna direktiivillä 88/627/ETY (EYVL L 348, 17.12.1988, s. 62). (5) EYVL L 141, 11.6.1993, s. 27, direktiivi sellaisena kuin se on muutettuna direktiivillä 95/26/EY (EYVL L 168, 18.7.1995, s. 7). (6) EYVL L 348, 17.12.1988, s. 62. (7) EYVL L 334, 18.11.1989, s. 30. (8) EYVL L 26, 30.1.1977, s. 1, direktiivi sellaisena kuin se on viimeksi muutettuna vuoden 1994 liittymisasiakirjalla. (9) Neljä vuotta tämän direktiivin voimaantulopäivästä. NEUVOSTON PERUSTELUT I JOHDANTO 1. Komissio toimitti 8. helmikuuta 1996 neuvostolle ehdotuksen Euroopan parlamentin ja neuvoston kolmanneksitoista yhtiöoikeudelliseksi direktiiviksi yritysostotarjouksista. Ehdotus perustuu EY:n perustamissopimuksen 44 artiklaan. Talous- ja sosiaalikomitea antoi lausuntonsa 11. heinäkuuta 1996 ja Euroopan parlamentti omansa 26. kesäkuuta 1997. Euroopan parlamentin lausunnon perusteella komissio toimitti muutetun ehdotuksen 14. marraskuuta 1997. 2. Neuvosto vahvisti 19 päivänä kesäkuuta 2000 yhteisen kannan perustamissopimuksen 251 artiklan mukaisesti. II TAVOITE Ehdotuksen tavoite on suojata sellaisten yhtiöiden arvopapereiden haltijoiden etuja, jotka ovat jonkin jäsenvaltion lain alaisia, silloin kun yhtiöstä on tehty ostotarjous ja niiden arvopaperit on hyväksytty kaupankäynnin välineinä säännellyillä markkinoilla. III YHTEISEN KANNAN ERITTELY Neuvosto hyväksyi tarkistukset 1, 2, 4, 14, 15, 16, 17, 19 ja 20. Tarkistusten 8, 10, 11 ja 18 sisältö on otettu tekstiin. Tarkistuksia 5, 6, 7, 9, 12, 13, 21, 22 ja 23 ei ole otettu yhteiseen kantaan. On huomattava, että tarkistuksia 12, 13, 21 ja 23 ei ollut hyväksytty komission muutettuun ehdotukseen. Johdanto-osa Tarkistus 1 on otettu johdanto-osan yhdeksänteen kappaleeseen ja tarkistus 2 sen viidenteentoista kappaleeseen. Useimmat johdanto-osan kappaleet noudattavat komission ehdotusta pienin sanamuotoa koskevin muutoksin. Johdanto-osaan on lisätty joitakin uusia kappaleita, erityisesti - kuudes kappale on lisätty sen selventämiseksi, että tarjouksen tekemistä koskevaa velvoitetta ei sovelleta määräysvaltaan oikeuttaviin omistuksiin, jotka ovat jo olemassa päivänä, jona tämän direktiivin täytäntöönpanoa koskeva lainsäädäntö tulee voimaan, - seitsemäs kappale liittyy 5 artiklan 4 kohtaan, - kahdeksas kappale mahdollistaa sen, että jäsenvaltiot voivat laajentaa tarjouksen tekemistä koskevan velvoitteen muiden kuin 2 artiklan e kohdassa tarkoitettujen arvopapereiden hankintaan, - kymmenes kappale liittyy 4 artiklan 5 kohtaan, - kahdestoista kappale liittyy 4 artiklan 6 kohtaan, - kolmannessatoista kappaleessa todetaan direktiivin päätavoitteet, - kappale 21 liittyy uuteen 11 artiklaan. 1 artikla - direktiivin soveltamisala Yhteisen kannan 1 artiklan 1 kohtaan on otettu melkein sanasanaisesti Euroopan parlamentin tarkistus 4. "Säänneltyjen markkinoiden käsitettä" on selkeytetty kohdan lopussa olevalla viittauksella direktiiviin 93/22/ETY. 1 artiklan 2 kohta on lisätty sellaisten yhtiöiden liikkeeseenlaskemien arvopapereiden jättämiseksi direktiivin soveltamisalan ulkopuolelle, joiden tarkoituksena on yleisöltä hankittujen varojen yhteinen sijoittaminen (yhteissijoitusyritykset). Ulkopuolelle jättämisen syy on se, että yhteissijoitusten osuuksien haltijoilla on jo erityissuoja: direktiivin 89/298/ETY 3 artiklan a kohdassa todetaan, että yhteissijoitusyritykset toimivat riskin hajauttamisen perusteella ja niiden osuudet on haltijan vaatimuksesta ostettava takaisin tai lunastettava. Kohdan sanamuoto on laadittu direktiivin 89/298/ETY 3 artiklan a kohdan pohjalta. 2 artikla - määritelmät - Yritysostotarjouksen määritelmä - a kohta Määritelmän loppuun on yhteisessä kannassa lisätty vaatimus, että yritysostotarjousten tarkoituksena on oltava määräysvallan hankkiminen. Neuvosto päätti, ettei direktiivi koske ostotarjouksia, joiden tarkoituksena ei ole määräysvallan hankkiminen tai jotka eivät ole määräysvallan hankkimisesta johtuvia velvoitteita. Tämän vuoksi tarkistuksia 6 ja 7 ei ole hyväksytty. - Tarjoajan määritelmä - c kohta Yhteisessä kannassa ei ole tarkistuksessa 5 ehdotettua 4 artiklan 2 kohtaa koskevaa mainintaa, koska 4 artiklan 2 kohtaa on jossain määrin muutettu (ks. jäljempänä uutta 4 artiklan 2 kohtaa koskevat huomautukset). - Yhdessä toimivien henkilöiden määritelmä - d kohta Yhteisessä kannassa on oikeusvarmuuden vuoksi tämä uusi määritelmä. - Tarjouksen osapuolten määritelmä - f kohta Sanat "tarjouksen vastaanottajat" on korvattu täsmällisemmällä ilmauksella "tarjouksen kohteena olevan yhtiön arvopaperien haltijat". Tarjouksen osapuolten määritelmään on otettu mukaan henkilöt, jotka toimivat yhdessä tarjouksen jonkun osapuolen kanssa. 3 artikla - Yleiset periaatteet 3 ja 5 artiklan paikkaa on vaihdettu johdonmukaisuuden vuoksi. Direktiivin yleisten periaatteiden olisi itse asiassa oltava heti soveltamisalan (1 artikla) ja määritelmien (2 artikla) jälkeen. 3 artiklan 1 kohdan a alakohtaan on lisätty toinen virke vähemmistöosakkaiden suojan merkityksen korostamiseksi. 3 artiklan 1 kohdan c alakohtaan on lisätty uusi virke sen korostamiseksi, että tarjouksen kohteena olevan yhtiön arvopapereiden haltijoilla on oltava mahdollisuus tehdä päätös tarjouksen kokonaisarvioinnin pohjalta. Tarkistuksen 11 sisältö (mihin sisältyy työpaikkojen suojaaminen) on otettu 9 artiklan 1 kohdan b alakohtaan: tarjouksen kohteena olevan yhtiön hallituksen on avoimuuden vuoksi esitettävä näkemyksensä yritysostotarjouksen mahdollisista vaikutuksista työllisyyteen. 3 artiklan 1 kohdan d alakohtaan neuvosto hyväksyi komission muutetussa ehdotuksessa olevan sanamuodon. 3 artiklan 1 kohdan e alakohta on lisätty yhteiseen kantaan, jotta vältettäisiin taktiset ostotarjoukset, jotka voisivat vahingoittaa osakkeenomistajien etuja: tarjoajan on julkistettava tarjous vasta varmistuttuaan siitä, että se voi suorittaa kaikki vastikkeet osakkeista, joita hänen tarjouksensa koskee. Tarkistuksia 12 ja 13 ei ollut hyväksytty komission muutettuun ehdotukseen eikä niitä myöskään ole otettu yhteiseen kantaan. 3 artiklan 2 kohtaan on lisätty b alakohta sen selkeyttämiseksi, että direktiivi on luonteeltaan puitedirektiivi. Näin ollen direktiivissä säädetään vähimmäisvaatimukset, ja jäsenvaltiot voivat säätää ankarampia määräyksiä. 4 artikla - Valvontaviranomainen 4 artiklan sanamuotoa on jonkin verran muutettu. Yhteisessä kannassa noudatetaan Euroopan parlamentin ja komission hyväksymää pääasiallista kriteeriä: tarjousten valvonnassa toimivaltainen viranomainen on sen jäsenvaltion viranomainen ja sovellettava lainsäädäntö on sen jäsenvaltion lainsäädäntö, jonka pörssissä tarjouksen kohteena oleva yhtiö on noteerattu. Artiklaan tehdyt muutokset ovat yksityiskohdissaan seuraavat: 4 artiklan 1 kohta Ensimmäinen virke: Jotkin ostotarjouksen yksityiskohdat eivät kuulu valvontaviranomaisen toimivaltaan (esim. kilpailunäkökohdat). Tästä syystä neuvosto on päättänyt muuttaa tarkistuksessa 8 ehdotetun ilmauksen "koko tarjousmenettelyn kulun" ja hyväksynyt muutetun ehdotuksen, jotta katettaisiin vain tässä direktiivissä tarkoitettuihin tarjouksiin liittyvät seikat. Toinen virke: Neuvosto katsoi, että kansallisessa lainsäädännössä tai julkisten viranomaisten olisi oikeusvarmuuden vuoksi tunnustettava yksityiset valvontaviranomaiset. Kolmas virke: Tämä valvontaviranomaisten riippumattomuutta ja puolueettomuutta koskeva säännös on lisätty eturistiriitoja koskevien tapausten välttämiseksi. 4 artiklan 2 kohta Neuvosto on 4 artiklan 2 kohdan a-d alakohdassa komission ja Euroopan parlamentin tavoin valinnut sovellettavan lainsäädännön ja tarjousten valvonnassa toimivaltaisen viranomaisen määrittelyn kriteeriksi sen jäsenvaltion, jonka pörssissä tarjouksen kohteena oleva yhtiö on noteerattu(1). E alakohdan ensimmäisessä virkkeessä annetaan esimerkkejä seikoista - erityisesti hinnasta - joita käsitellään toimivaltaisen viranomaisen jäsenvaltion sääntöjen mukaan, eli sen jäsenvaltion sääntöjen mukaan, jonka pörssissä tarjouksen kohteena oleva yhtiö on noteerattu. 4 artiklan 2 kohdan e alakohdan viimeiseen virkkeeseen on lisätty lisäkriteeri: tarjouksen kohteena olevan yhtiön työntekijöille tiedottamiseen liittyvien asioiden ja yhtiöoikeuteen kuuluvien asioiden osalta sovelletaan sen jäsenvaltion sääntöjä ja toimivaltainen viranomainen on sen jäsenvaltion viranomainen, jossa tarjouksen kohteena olevalla yhtiöllä on sääntömääräinen kotipaikkansa. 4 artiklan 3 ja 4 kohta Näissä kahdessa kohdassa kehitellään muutetun ehdotuksen 4 artiklan 3 kohdassa olevia salassapitovelvollisuutta ja yhteistyötä koskevia säännöksiä. 4 artiklan 5 kohta Kohtaan on lisätty komission alkuperäisen ehdotuksen mukainen toinen kappale, jotta valvontaviranomaiset voivat tietyntyyppisissä tapauksissa ja asianmukaisissa erityistapauksissa myöntää poikkeuksia. Poikkeusten myöntäminen tuntuu olevan yleinen käytäntö useimmissa jäsenvaltioissa. 4 artiklan 6 kohta Neuvosto on noudattanut muutetussa ehdotuksessa ja tarkistuksessa 10 olevia periaatteita, vaikka artiklan sanamuotoa onkin jonkin verran muutettu. 4 artiklan 6 kohdan uudella sanamuodolla selvennetään, että direktiivillä ei perusteta oikeuksia inter partes. Jäsenvaltiot päättävät kiistojen ratkaisemistavan (siis tuomioistuimissa tai hallinnollisen muutoksenhakumenettelyn avulla) ja lisäksi siitä, voiko oikeudenkäynti vaikuttaa tarjouksen lopputulokseen. Direktiivin luonteen (puitedirektiivi) mukaisesti korvauksen mahdollisuus on jätetty yksittäisten jäsenvaltioiden harkintaan. 5 artikla - Vähemmistöosakkaiden suoja; pakollinen tarjous Muutetun ehdotuksen 10 artikla on poistettu ja sen pääsisältö - pakollinen tarjous - on otettu 5 artiklaan. Direktiivillä ei enää säännellä osatarjouksia (jota tarkistus 22 koskee). Direktiivin luonteen (puitedirektiivi) mukaisesti osatarjouksia koskevat kysymykset on jätetty jäsenvaltioille (ks. johdanto-osan 7 kappale ja 5 artiklan 4 kohta). 5 artiklan 1 kohdassa perustetaan velvoite tehdä kaikille arvopapereiden haltijoille osoitettava tarjous heidän koko omistustensa osalta kohtuulliseen hintaan, kun määräysvalta hankitaan yhtiössä. Vähemmistöosakkaiden suojaksi on lisätty viimeinen virke, jossa säädetään vaihtoehtoisesta rahavastikkeesta, jos tarjouksen tekijän tarjoama vastike ei sisällä rahaksi muunnettavia arvopapereita, jotka hyväksytään kaupankäynnin välineinä EY:ssä. 5 artiklan 2 kohta on lisätty, jotta voidaan välttää velvoite tehdä tarjous, kun määräysvalta on jo hankittu kaikille arvopapereiden haltijoille tehdyllä vapaaehtoisella tarjouksella kaikkien heidän omistustensa osalta. Tässä tapauksessa pidetään selvänä, että vähemmistöosakkailla on jo riittävä suoja. Muutetun ehdotuksen 3 artiklan 1 kohdassa oleva "vastaavat keinot" on nyt 5 artiklan 3 kohdassa. Uusi asia on se, että kyseiset keinot rajoitetaan nyt sekä ajallisesti että luonteeltaan: niiden soveltamista voidaan jatkaa vuoden ajan täytäntöönpanoa koskevan määräajan päättymisen jälkeen ja niiden on kohdistuttava erityisesti määräysvallan siirtoon ja niissä on oltava erityiset taloudelliset korvaukset vähemmistöosakkaita varten. Tämän "vastaavia keinoja" koskevan rajoituksen tarkoituksena on ottaa pakollisen tarjous käyttöön kaikissa jäsenvaltioissa. 5 artiklan 4 kohdassa jätetään jäsenvaltion tehtäväksi säätää muista välineistä osakkeenomistajien suojelemiseksi pakollisen tarjouksen ja vastaavien keinojen lisäksi. Muutetun ehdotuksen entisen 3 artiklan 2 kohdan ensimmäistä virkettä (perustuu tarkistukseen 7) ei ole otettu mukaan. Nykyisen 4 artiklan 2 kohdan e alakohdan toisen virkkeen ja 5 artiklan 5 kohdan mukaan määräysvallan tuottava äänioikeuksien prosenttiosuus määräytyy sen jäsenvaltion lainsäädännön mukaisesti, jossa tarjouksen kohteena olevalla yhtiöllä on sääntömääräinen kotipaikkansa. 6 artikla - Tiedot - 6 artiklan 1 kohtaan on otettu tarkistus 14 ja 6 artiklan 2 kohdan ensimmäiseen kappaleeseen tarkistus 15. - 6 artiklan 2 kohdan toisessa kappaleessa (uusi) säädetään, että tarjousasiakirja on vastavuoroisesti tunnustettava toisissa jäsenvaltioissa, joiden pörssissä tarjouksen kohteena olevan yhtiön arvopaperit on noteerattu, edellyttäen että valvontaviranomainen on ennalta hyväksynyt asiakirjan ja se on jo hyväksytty yhdessä jäsenvaltiossa. Valvontaviranomaiset voivat kuitenkin vaatia lisätietoja, jotka ovat ominaisia niiden jäsenvaltioiden markkinoille, joiden pörssissä tarjouksen kohteena olevan yhtiön arvopaperit on noteerattu. - 6 artiklan 3 kohdan h alakohtaan on sisällytetty tarkistuksen 16 ensimmäinen osa. Viittausta "mahdollisesti suunniteltuihin irtisanomisiin" ei kuitenkaan ole katsottu tarpeelliseksi ehdotetun kaltaisessa puitedirektiivissä. - 6 artiklan 4 kohtaan sisältyy tarkistuksen 18 periaate. 7 artikla (uusi) - Hyväksymisen määräaika 7 artiklan 1 kohtaan sisältyy tarkistus 17. Kuten 4 artiklan 5 kohdassakin, 7 artiklan 2 kohdassa sallitaan tietyin edellytyksin poikkeukset hyväksymistä koskevaan tavanomaiseen määräaikaan. 8 artikla - Ilmoittaminen 8 artiklan 1 kohdan sanamuoto on mukautettu komission muutettuun ehdotukseen. 8 artiklan 2 kohtaan sisältyy tarkistus 19. 9 artikla - Tarjouksen kohteena olevan yhtiön hallituksen velvoitteet 9 artiklan 1 kohdan a alakohtaan sisältyy tarkistus 20. Uutena asiana direktiivissä sallitaan vaihtoehtoisten tarjousten ("white knights") etsiminen. Tarkistuksen 11 periaate on sisällytetty 9 artiklan 1 kohdan b alakohtaan. Toisaalta yhteiseen kantaan ei ole hyväksytty tarkistusta 21, joka ei myöskään ollut komission muutetussa ehdotuksessa. 9 artiklan 2 kohta on lisätty yhden erityisen suojatoimenpiteen, osakepääoman korottamisen, sallimiseksi tietyin rajatuin edellytyksin. 10 artikla - Tarjousten käsittelyä koskevat säännöt 10 artiklassa noudatetaan komission muutettua ehdotusta. Siihen on lisätty e alakohta: jäsenvaltioiden on myös varmistettava, että on voimassa tarjouksen peruuttamattomuutta koskevia sääntöjä. 11 artikla (uusi) - Yhteyskomitea Direktiivillä 79/279/ETY perustetun yhteyskomitean tehtäväksi on annettu direktiivin seuranta ja komission neuvominen direktiiviin tehtävistä muutoksista. 12 artikla (uusi) - Seuraamukset Jäsenvaltioiden on määrättävä seuraamukset direktiivin nojalla annettujen säännösten rikkomisesta. 13 artikla (uusi) Tässä säännöksessä on 4 artiklan 2 kohtaa koskeva tarkistuslauseke. 14 artikla (uusi) - Direktiivin 88/627/ETY 1 artiklan 1 kohdan muuttaminen Jotta sekä yritysostotarjouksia koskevan direktiivin että direktiivin 88/627/ETY ("julkistamisdirektiivi") soveltamisala olisi sama, artiklassa todetaan, että avoimuutta koskevaa direktiiviä ei sovelleta äänivaltasuhteiden muutoksiin ainoastaan sellaisissa yhtiöissä, joiden osakkeet ovat pörssin virallisella listalla vaan myös niihin, jotka ovat listautuneet direktiivin 93/22/ETY (sijoituspalveludirektiivi) 1 artiklan 13 kohdassa tarkoitetuilla säännellyillä markkinoilla. 15 artikla Yhteisessä kannassa on valittu neljän vuoden täytäntöönpanoaika, jotta jäsenvaltioilla olisi riittävästi aikaa laatia erittäin perinteisen alan, eli yhtiöoikeutta koskevaa, lainsäädäntöä. IV JOHTOPÄÄTÖKSET Neuvosto katsoo, että yhteinen kanta, joka sisältää 13 tarkistusta Euroopan parlamentin tekemästä 22 tarkistuksesta, on täysin komission ehdotuksen tavoitteiden mukainen. Tehdyillä muutoksilla on tarkoitus ensi sijassa lisätä vähemmistöosakkaiden suojaa, vahvistaa oikeusvarmuutta, tuoda tiettyä joustavuutta direktiivin soveltamiseen ja varmistaa johdonmukaisuus rahoitusalaa koskevan yhteisön lainsäädännön kanssa. (1) Yhteisen kannan 4 artiklan 2 kohdan a ja b alakohta on otettu komission muutetun ehdotuksen 4 artiklan 2 kohdan ensimmäisestä kahdesta virkkeestä. C alakohta sisältää ratkaisun - poikkeukselliseen - tapaukseen, jossa yhtiö on ensiksi hyväksytty kaupankäynnin kohteeksi säännellyillä markkinoilla samanaikaisesti useammassa kuin yhdessä jäsenvaltiossa. Toimivaltaisten viranomaisten tekemät päätökset on tässä tapauksessa avoimuuden vuoksi julkistettava (d alakohta).